*Народно читалище*

**“Васил Левски – Галата 1927”**

*гр. Варна*

**У С Т А В**

*- 2010 г. -*

**ГЛАВА ПЪРВА**

## ОБЩИ ПОЛОЖЕНИЯ

Чл.1 С този устав, съобразен със Закона за народните читалища се уреждат основните положения на вътрешно нормативната уредба на читалището в зависимост от специфичните условия,при които се развива неговата дейност.

Чл.2 Народно читалище ”Васил Левски – Галата 1927” е традиционнo самоуправляващо се българско културно-просветно сдружение в кв.Галата, което изпълнява и държавни културно-просветни задачи. В дейността на читалището могат да участват всички физически лица без оглед на ограничения на възраст и пол, политически и религиозни възгледи и етническо самосъзнание.

Чл. 3 Народно читалище «Васил Левски - Галата 1927»-гр.Варна е юридическо лице с нестопанска цел, със седалище гр.Варна и адрес на управление кв.Галата, ул.Кап.І ранг Георги Купов №24.

Чл.4 Читалището е вписано в регистъра на Министерството на културата под №1608

Чл.5 Наименованието на читалището е: Народно читалище «Васил Левски - Галата 1927», което наименование при необходимост ще се изписва и на латиница по следният начин: «Narodno chitaliste Vasil Levski - Galata 1927”

Чл.6.Читалището работи в тясно взаимодействие с учебните заведения, културните институти, църквата, обществени и стопански организации, фирми и др., които извършват или подпомагат културната дейност.

Чл.7.Читалището поддържа най-тесни връзки за сътрудничество и координация на културната дейност, организирана в общината . Съобразява своята дейност със стратегията на общината в областта на културата.

**ГЛАВА ВТОРА**

**ЦЕЛИ И ЗАДАЧИ**

Чл. 8 (1)Целта на Народно читалище „Васил Левски – Галата 1927”- гр.Варна е да задоволява потребностите на гражданите, свързани със:

1. развитие и обогатяване на културния живот, социалната и образователната дейност в населеното място, където осъществява дейността си;

2. запазване на обичаите и традициите на българския народ;

3. разширяване на знанията на гражданите и приобщаването им към ценностите и постиженията на науката, изкуството и културата;

4. възпитаване и утвърждаване на националното самосъзнание;

5. осигуряване на достъп до информация.

(2) За постигане на целите по ал. 1 читалището извършва основни дейности, като:

1. уреждане и поддържане на библиотеки, читални, фото-, фоно-, филмо- и видеотеки, както и създаване и поддържане на електронни информационни мрежи;

2. развиване и подпомагане на любителското художествено творчество;

3. организиране на школи, кръжоци, курсове, клубове, кино- и видеопоказ, празненства, спектакли, концерти, чествания и младежки дейности;

4. събиране и разпространяване на знания за родния край;

5. създаване и съхраняване на музейна колекция съгласно Закона за културното наследство;

6. предоставяне на компютърни и интернет услуги.

(3) Читалището може да развива и допълнителна стопанска дейност, свързана с предмета на основната му дейност, в съответствие с действащото законодателство, като използва приходите от нея за постигане на определените в устава цели и не разпределя печалба.

(4) Читалището няма право да предоставя собствено или ползвано имущество възмездно или безвъзмездно:

1. за хазартни игри и нощни заведения;

2. за дейност на нерегистрирани по Закона за вероизповеданията религиозни общности и юридически лица с нестопанска цел на такива общности;

3. за постоянно ползване от политически партии и организации;

4. на председателя, секретаря, членовете на настоятелството и проверителната комисия и на членовете на техните семейства.

Чл.9 Читалището може да се сдружава с други читалища за постигане на своите цели,за провеждане на съвместни дейности и инициативи при условията и по реда на Закона за народните читалища.

**ГЛАВА ТРЕТА**

**УПРАВЛЕНИЕ И ЧЛЕНСТВО**

Чл. 10. (1) Членовете на читалището са индивидуални, колективни и почетни.

(2) Индивидуалните членове са български граждани. Те биват действителни и спомагателни:

1. действителните членове са лица, навършили 18 години, които участват в дейността на читалището, редовно плащат членски внос и имат право да избират и да бъдат избирани;

2. спомагателните членове са лица до 18 години, които нямат право да избират и да бъдат избирани; те имат право на съвещателен глас.

(3) Колективните членове съдействат за осъществяване целите на читалището, подпомагат дейностите, поддържането и обогатяването на материалната база и имат право на един глас в общото събрание. Колективни членове могат да бъдат:

1. професионални организации;

2. стопански организации;

3. търговски дружества;

4. кооперации и сдружения;

5. културно-просветни и любителски клубове и творчески колективи.

(4) Почетни членове могат да бъдат български и чужди граждани с изключителни заслуги за читалището.

Чл.11. Органи на читалището са общото събрание, настоятелството и проверителната комисия.

Чл. 12 (1) Върховен орган на читалището е общото събрание.

(2) Общото събрание на читалището се състои от всички членове на читалището, имащи право на глас.

Чл. 13. (1) Общото събрание:

1. изменя и допълва устава;

2. избира и освобождава членовете на настоятелството, проверителната комисия и председателя;

3. приема вътрешните актове, необходими за организацията на дейността на читалището;

4. изключва членове на читалището;

5. определя основни насоки на дейността на читалището;

6. приема бюджета на читалището;

7. приема годишния отчет до 30 март на следващата година

8. определя размера на членския внос;

9. отменя решения на органите на читалището;

10. взема решение за прекратяване на читалището;

11. взема решение за отнасяне до съда на незаконосъобразни действия на ръководството или отделни читалищни членове.

(2) Решенията на общото събрание са задължителни за другите органи на читалището.

Чл. 14. (1) Редовно общо събрание на читалището се свиква от настоятелството най-малко веднъж годишно. Извънредно общо събрание може да бъде свикано по решение на настоятелството, по искане на проверителната комисия или на една трета от членовете на читалището с право на глас. При отказ на настоятелството да свика извънредно общо събрание, до 15 дни от постъпването на искането проверителната комисия или една трета от членовете на читалището с право на глас могат да свикат извънредно общо събрание от свое име.

(2) Поканата за събрание трябва да съдържа дневния ред, датата, часа и мястото на провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в общината, където е дейността на читалището, трябва да бъде залепена поканата за събранието.

(3) Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от една трета от членовете при редовно общо събрание и не по-малко от половината плюс един от членовете при извънредно общо събрание.

(4) Решенията по чл. 9, ал. 1, т. 1, 4, 9 и 12 се вземат с мнозинство най-малко две трети от всички членове. Останалите решения се вземат с мнозинство повече от половината от присъстващите членове.

(5) Две трети от членовете на общото събрание на читалището могат да предявят иск пред окръжния съд по седалището на читалището за отмяна на решение на общото събрание, ако то противоречи на закона или устава.

(6) Искът се предявява в едномесечен срок от узнаването на решението, но не по-късно от една година от датата на вземане на решението. .

Чл. 15. (1) Изпълнителен орган на читалището е настоятелството, което се състои от седем членове и двама подгласници, избрани за срок от 3 години. Същите да нямат роднински връзки по права и съребрена линия до четвърта степен.

(2) Настоятелството:

1. свиква общото събрание;

2. осигурява изпълнението на решенията на общото събрание;

3. подготвя и внася в общото събрание проект за бюджет на читалището и утвърждава щата му;

4. подготвя и внася в общото събрание отчет за дейността на читалището;

5. назначава секретаря на читалището и утвърждава длъжностната му характеристика.

(3) Настоятелството провежда най-малко 4/четири/заседания годишно.

(3) Настоятелството взема решение с мнозинство повече от половината на членовете си.

Чл. 16. (1) Председателят на читалището е член на настоятелството и се избира от общото събрание за срок от 3 години.

(2) Председателят:

1. организира дейността на читалището съобразно закона, устава и решенията на общото събрание;

2. представлява читалището;

3. свиква и ръководи заседанията на настоятелството и председателства общото събрание;

4. отчита дейността си пред настоятелството;

5. сключва и прекратява трудовите договори със служителите съобразно бюджета на читалището и въз основа решение на настоятелството.

Чл. 17. (1) Секретарят на читалището:

1. организира изпълнението на решенията на настоятелството, включително решенията за изпълнението на бюджета;

2. организира текущата основна и допълнителна дейност;

3. отговаря за работата на щатния и хонорувания персонал;

4. представлява читалището заедно и поотделно с председателя.

(2) Секретарят не може да е в роднински връзки с членовете на настоятелството и на проверителната комисия по права и по съребрена линия до четвърта степен, както и да бъде съпруг/съпруга на председателя на читалището.

Чл. 18. (1) Проверителната комисия се състои най-малко от трима членове, избрани за срок до 3 години.

(2) Членове на проверителната комисия не могат да бъдат лица, които са в трудовоправни отношения с читалището или са роднини на членове на настоятелството, на председателя или на секретаря по права линия, съпрузи, братя, сестри и роднини по сватовство от първа степен.

(3) Проверителната комисия осъществява контрол върху дейността на настоятелството, председателя и секретаря на читалището по спазване на закона, устава и решенията на общото събрание.

(4) При констатирани нарушения проверителната комисия уведомява общото събрание на читалището, а при данни за извършено престъпление - и органите на прокуратурата.

Чл. 19. Не могат да бъдат избирани за членове на настоятелството и на проверителната комисия, и за секретари лица, които са осъждани на лишаване от свобода за умишлени престъпления от общ характер.

Чл. 20. Членовете на настоятелството, включително председателят и секретарят, подават декларации за конфликт на интереси при условията и по реда на Закона за предотвратяване и разкриване на конфликт на интереси. Декларациите се обявяват на интернет страницата на съответното читалище.

**ГЛАВА ЧЕТВЪРТА**

**ИМУЩЕСТВО И ФИНАНСИРАНЕ**

Чл. 21. Имуществото на читалището се състои от право на собственост и от други вещни права, вземания, ценни книжа, други права и задължения.

Чл. 22. Читалището набира средства от следните източници:

1. членски внос;

2. културно-просветна и информационна дейност;

3. субсидия от държавния и общинските бюджети;

4. наеми от движимо и недвижимо имущество;

5. дарения и завещания;

6. други приходи.

Чл. 23. (1) Читалището не може да отчуждава недвижими вещи и да учредява ипотека върху тях.

(2) Движими вещи могат да бъдат отчуждавани, залагани, бракувани или заменени с по-доброкачествени само по решение на настоятелството.

Чл. 24. Недвижимото и движимото имущество, собственост на читалището, както и приходите от него не подлежат на принудително изпълнение освен за вземания, произтичащи от трудови правоотношения.

Чл. 25. (1) Читалищното настоятелство изготвя годишния отчет за приходите и разходите, който се приема от общото събрание.

(2) Отчетът за изразходваните от бюджета средства,заедно с отчета за дейността се представят в община Варна.

Чл. 26. (1) Председателя на народното читалище ежегодно в срок до 10 ноември представя на кмета предложения за дейността на читалището през следващата година.

(2) Председателят на читалището представя ежегодно до 31 март пред кмета на общината и общинския съвет доклад за осъществените читалищни дейности в изпълнение на програмата и за изразходваните от бюджета средства през предходната година.

**ГЛАВА ПЕТА**

**ПРЕКРАТЯВАНЕ**

Чл. 27. (1) Читалище „Васил Левски – Галата 1927” може да бъде прекратено по решение на общото събрание, вписано в регистъра на окръжния съд. То може да бъде прекратено с ликвидация или по решение на окръжния съд, ако:

1. дейността му противоречи на закона, устава и добрите нрави;

2. имуществото му не се използва според целите и предмета на дейността на читалището;

3. ако е налице трайна невъзможност читалището да действа или не развива дейност за период две години. В тези случаи министърът на културата изпраща сигнал до прокурора за констатирана липса на дейност на читалище;

4. не е учредено по законния ред;

5. ако е обявено в несъстоятелност.

(2) Прекратяването на читалището по решение на окръжния съд може да бъде постановено по искане на прокурора, направено самостоятелно или след подаден сигнал от министъра на културата

(3) Прекратяването на читалището по искане на прокурора се вписва служебно.

Чл. 28. За неуредените в този закон случаи се прилага Законът за юридическите лица с нестопанска цел.

# ПРЕХОДНИ И ЗАКЛЮЧИТЕЛНИ РАЗПОРЕДБИ

& 1. Читалището има кръгъл печат с надпис Народно читалище “Васил Левски – Галата 1927”- Варна в окръжност, а в средата разтворена книга.

& 2. Празници на читалището са:

- 19 февруари - Патронен празник на читалището;

- 24 май – Ден на българската култура и писменост;

- Събор “Галата пее и танцува” - традиционния празник, който се провежда всяка година в началото на август.

- 1-ви ноември - Празник на народните будители.

Настоящият устав е приет на общо събрание, проведено на 16.03. 2010 г., съобразно § 34 от ПЗР на Закона за изменение и допълнение на Закона за народните читалища, ДВ, бр.42, от 5 юни 2009.

Същият е подписан от присъстващите действителни членове на читалището, съгласно приложения списък, представляващ неразделна част от Устава.

ОТЧЕТ ЗА ДЕЙНОСТТА НА

НАРОДНО ЧИТАЛИЩЕ “ВАСИЛ ЛЕВСКИ - ГАЛАТА 1927”

ЗА 2022 ГОДИНА

Представяме Ви всички дейности и мероприятия, организирани и осъществени през 2022 г.

Изложби със снимки, рисунки и книги по различни поводи, празници и годишнини. Изложби със снимки, рисунки, книги за Христо Ботев, Васил Левски, за Трети март, за Деня на Европа, за 24 май, за Деня на Варна, за Съединението и Независимостта на България, за Деня на Народните будители, за Деня на християнското семейство, за Деня на Черно море, Коледни и Великденски изложби и др. , всичко това правим във фоайето на читалището ежегодно.

- Както всяка година изработихме мартеници и направихме базар .

- На 03.03. Поднесохме цветя на всички паметници и паметни плочи в кв.Галата в знак на почит за загиналите герои, съвместно с училище, църква, Тракийски клуб

- На 26.03. ХФФ „Галатея“ участваха в концерт за Деня на Тракия в Тракийско дружество Варна.

- На 16.04. по инициатива на г-жа Дияна Великова от ОУ“Капитан Петко войвода“ момичета от 1,2,3 клас бяха лазарки и с песни и пожелания обикаляха къщите в кв.Галата. 50 лв. от събраните пари дариха на читалището и ние купихме нови детски книжки.

- На 16.04. момичетата от ДФГ „Галенчета“ с рък. Кичка Христова участваха в конкурса Фолклорен изгрев в Гранд Мол Варна.

- На 19.04. за Маратон на четенето ни гостуваха деца от детска градина „Люляче“

- На 20.04. за Маратон на четенето ни гостуваха деца от ОУ“Капитан Петко войвода“

- На 17.04. на входа на Морската градина момичетата от ДФГ „Галенчета“ с рък. Кичка Христова участваха в празник, организиран от Община Варна „Цветно ми е“

- На 30.04. в благотворителната акция за събиране на капачки „Аз вярвам и помагам“ предадохме 65 кг. капачки за закупуване на специализирана детска линейка.

- На 01.05. в ТС“Надиграй ме“ участваха в Празник на фолклорното изкуство „Като жива вода“ в Суворово и спечелиха Второ място.

- На 02.05. на входа на Морската градина момичетата от ДФГ „Галенчета“ с рък. Кичка Христова участваха в празник, организиран от Община Варна „Цветно ми е“ .

- На 17.05. в голямата зала беше празничния концерт на ОУ“Капитан Петко войвода“

- На 04.06. ТС“Надиграй ме“ участваха в Девети фолклорен фестивал „Море бушува-Обзор танцува“

- На 12.06. беше Празник на кв.Галата, като с финансовата помощ на Район Аспарухово и Община Варна проведохме детски работилници за изработване на гривнички, хартиени самолети, оригами и други, конкурс за рисунки, забавления с аниматор и концертна програма с участието на школите и съставите от читалището. Гостува ни и отец Георги, за да говори за Църковния празник Свети дух.

-На 24.06. участваха в „Аспарухово пее и танцува“ , със специални гости певицата Нелина и нестинари.

- На 26.06. ТС“Надиграй ме“ участваха във Фолклорен събор „Петровска китка“ във Велики Преслав и спечелиха I во място.

- От 01 до 14.07. имахме стажанти 10 клас от ПГИ „Д-р Иван Богоров“, които запознахме подробно с работата в читалището.

- На 10.07. ХФФ“Галатея“ и ДФГ“Галенчета“ спечелиха първите места в Национална фолклорна среща „Автентичност и съвремие“ в гр.Попово

- От 15.07.-17.07. ХФФ“Галатея“ и ДФГ“Галенчета“участваха в Национален фестивал на изкуствата „Тракия-земята на Орфей“, организиран от Тракийско дружество Варна, където отново спечелиха първите места.

- На 23.07. ХФФ“Галатея“ и ДФГ“Галенчета“ участваха в събора, посветен на 119 г. Илинденско-Преображенското въстание в парка в кв.Аспарухово, организиран от Тракийско дружество Варна.

- На 14.08. ДФГ“Галенчета“ участваха в детския празник на изкуствата „Най-сладкия ден“ в Морската градина.

- На 19.08. поднесохме цветя на паметната плоча на Стоян Камилски в кв.Галата, съвместно с Тракийско дружество Варна и Тракийски клуб кв.Галата.

- На 26.08. ХФФ“Галатея“ участваха във фестивал на изкуствата „С ритъма на морето“ в к.к.Албена, където спечелиха 1 място.

- На 27,28 и 29 август състав „Надиграй ме“ участваха в Национален тракийски събор „Богородична стъпка“ в гр. Стара Загора.

- На 03.09. ХФФ “Галатея“ участваха в Националните фолклорни празници „Приморска перла“ в гр. Приморско.

- На 06.09. ТС“Надиграй ме“ участваха във фолклорен събор по повод Съединението на България

- На 07 и на 14.09. ХФФ „Галатея“ , ДФГ“Галенчета“ и състав „Надиграй ме“ бяха на сцена „Раковина“ в Морската градина.

- На 24.09. „Надиграй ме“ участваха във фолклорен фестивал „Песен се пее, хоро се вие“ в с.Здравец, където отново спечелиха 1 място.

- На 05.10. по повод 110 г. от началото на Балканската война ХФФ“Галатея“ участваха в концерт в Тракийско дружество Варна.

- На 28.10. по повод Деня на Черно море ни гостуваха децата от 1 клас от ОУ“Капитан Петко войвода“. Бяхме подготвили образователни филмчета, песнички, гатанки, образователни карти на Черно море и рибите в нашето море. А децата рисуваха на морска тематика и направихме изложба.

- На 29.10. в Тракийско дружество Варна ХФФ“Галатея“ участваха в Творческа среща с Величка Станева.

- На 10.11. приключихме проекта „Интернет за всички 55+“ на А1 и Асоциация „Съвременни читалища“, в който участвахме от месец май до ноември.

- От 11 до 13.11. ХФФ „Галатея“ и ДФГ“Галенчета“ участваха в 20-то юбилейно издание на Национален музикален фестивал „Фолклорен изгрев“ в Гранд Мол Варна, където спечелиха първите места.

- На 04.12. „Надиграй ме“ участваха в Никулденски празник в с.Медовина и спечелиха 1 място.

- За коледните празници организирахме различни мероприятия :

базар на ръчно изработени картички в библиотеката, подарявахме коледно пожелание с коледно звънче на посетителите

- На 14.12. Коледен концерт на всички школи и състави, посветен на 95 години читалище в Галата.

- На 16.12. Държавен куклен театър Варна ни гостува с постановката „Коледни звезди“.

- На 22.12. беше Коледния концерт на учениците от ОУ“Капитан Петко войвода“ .

**БИБЛИОТЕЧНА ДЕЙНОСТ**

През 2022 г. са закупени 463 нови книги, като общия брой на книгите в библиотеката е 14570

Периодичните абонаментни издания са 3 бр.

Читателите са 358.

В библиотеката предлагаме много нова литература.

Предлагаме и др.услуги: копиране, принтиране, сканиране, ламиниране, факс, компютърно набиране и оформяне на текст или таблици, информация, свързана с културни събития в града, предлагаме и други информационни услуги, търсени от посетители в читалището.

**ШКОЛИ И ЛЮБИТЕЛСКО ТВОРЧЕСТВО**

Школите, клубовете и съставите, които работят и творят в читалището са:

- Хорова фолклорна формация “Галатея” с ръководител Кичка Христова и акордеонист Колю Андонов

- Детска фолклорна група „Галенчета с ръководител Кичка Христова

- Школа по пиано, акордеон, солфеж с ръководител Лена Христова

- Уроци по английски и немски език за всички възрасти с преподавател Стефка Хаджиколева

- Народни танци за деца и възрастни „Надиграй ме” с ръководители Диляна и Борислав Василеви

- Зумба с ръководител Анелия Василева

- Гимнастика за здраве с Лили Зоммер

- Ментална аритметика с ръководител Светла Младенова

- Школа по Класически балет с балерината от Варненска опера Галина Великова

- Спортни и състезателни танци с двойката Фрея Василева и Кольо Димов

- АЙКИДО с треньор Илиян Хаджиев

- Балет „Белисима” за модерни танци с ръководител Христина Апостолова

Работим със СП 2004, с Тракийски клуб «Стоян Камилски»в кв.Галата, с Тракийско дружество Варна, с училищe ”Капитан Петко войвода”, детска градина «Люляче», с пенсионерските клубове в квартала, с Район Аспарухово и Община Варна и с други организации.

Участваме в различни благотворителни инициативи.

**ПЛАН ЗА ДЕЙНОСТТА**

**НА НАРОДНО ЧИТАЛИЩЕ „ВАСИЛ ЛЕВСКИ - ГАЛАТА 1927” ЗА 2023 Г.**

1. **Основна дейност.**

1. Развиване на библиотечната дейност, любителското художествено творчество, организиране на школи, кръжоци, курсове, неформално образование, клубове по интереси, концерти, участия във фестивали и конкурси, спектакли, изложби, младежки и други дейности за развитие и обогатяване на културния живот, социалната и образователна дейност.

2. Популяризиране на дейността на читалището и реклама, активна работа за мотивиране на жителите на квартал Галата и района за участие в различни инициативи и привличане на доброволци.

3. Обогатяване на музейната сбирка - издирване и събиране на музейни експонати, снимки и спомени на жители от квартала и района.

4. Извършване на допълнителна стопанска дейност, подпомагаща изпълнението на основните функции на читалището в съответствие с действащото законодателство и набиране на допълнителни средства посредством различни инициативи.

5. Участие в проекти и програми.

6. Ремонтни дейности по читалищната сграда.

1. **Културна програма на читалището през годината.**

1. Библиотечна и културна дейност.

|  |  |  |
| --- | --- | --- |
| **Дейност** | **Пояснения** | **Необходима сума** |
| -18 февруари -150 г. от гибелта на патрона на читалището Васил Левски | - Табло за живота и делото на Васил Левски  - Изложба на книги за В.Левски  - Полагане на цветя на паметника на Васил Левски | Със собствени средства |
| Работилница за мартенички-през целия месец февруари | - Изработване на мартенички  - Изложба-базар на изработените мартенички, като част от тях се изпратят на деца от социални домове в България, Карин дом – Варна и домове за стари хора | Със собствени средства |
| - Отбелязване деня на самодееца - 1 март и празника Баба Марта  - 3 март -145 години от Освобождението на България | - Посещение на Баба Марта в детската градина и раздаване на мартенички на децата  - Концертна програма с участието на самодейци и участниците в школите в читалището, съвместно с училището в квартала  - Поднасяне на цветя на паметника и паметните плочи на загиналите във войните от кв.Галата.  - Изложба на книги | Със собствени средства |
| -Сирни заговезни | -Детска работилница за изработване на маски | Със собствени средства |
| -Седмица на детската книга и изкуствата за деца | - Изложба на детски книжки от фонда на библиотеката  - Маратон на четенето в училището и в детската градина, изложба на рисунки „Нарисувай своя любим герой от книгите” с много награди за децата. | Със собствени средства |
| -Великден | - Концерт с участието на колективите на читалището и децата от ОУ”Кап.Петко Войвода”  - Изложба на боядисани яйца, козунаци и Великденска украса съвместно със “Съюз на пенсионерите 2004“ и пенсионерските клубове в района | Със собствени средства |
| -22 април – Ден на земята | - Изложба „Да направим ненужното полезно”-деца изработват красиви и полезни вещи от отпадъци  - Информационен ден за опазване на природата,ползата от рециклирането и правила при рециклирането. | Със собствени средства |
| -Дни на малките читатели | - Запознаване на първокласниците с библиотеката и правилата за ползване на книги | Със собствени средства |
| -24 май - Ден на българската писменост и култура | - Поетична среща и четене на стихове, написани от жители на квартала и района и български народни хора в парка пред читалището  - Участие в празничната манифестация  -Изложба на книги по темата | Със собствени средства |
| -2 юни - Ден на Ботев | - Табло за загиналите за свободата на България.  -Изложба на книги по темата | Със собствени средства |
| **Празник на квартал Галата**  Акценти през седмицата: | - Изложба на детски рисунки на тема „Галата – моят красив квартал”  - Рисунка на асфалт (с награди)  - Кулинарна изложба на домашно приготвени баници, погачи, сладкиши, сладки и др. (с награди)  - Детски празник с анимация и награди  -Работилница „Сръчни ръце“  - Концертна програма с участието на съставите на читалището и гостуващи състави и изпълнители  -Театрален спектакъл | Необходима сума  1000 лв. |
| -18 юли -Отбелязване на 186 години от рождението на Васил Левски | - Изложба на детски рисунки  - Изложба на книги | Със собствени средства |
| -Читалищна ваканция | - Занимания и школи за деца, ученици и младежи през лятната ваканция | Със собствени средства |
| -6 септември – Ден на съединението на България | -Изложба на книги по темата | Със собствени средства |
| -22 септември – Ден на Независимостта на България | -Изложба на книги по темата | Със собствени средства |
| -27 септември – Световен ден на туризма | - Изложба на снимки и рисунки на тема „България-прекрасна туристическа дестинация” и акцент върху красиви места в кв.Галата | Със собствени средства |
| -31 октомври – Ден на Черно море | -Семинар на тема :Значението на Черно море за нас и опазване  -Изложба на книги по темата  -Изложба на детски рисунки | Със собствени средства |
| -Октомври -Есенен празник | - Детски празник с костюми, изработени от децата | Със собствени средства |
| -1 ноември -Ден на народните будители | - Информационно табло със снимки и изложба на рисунки  -Изложба на книги по темата  -Среща-разговор със съвременни будители | Със собствени средства |
| -21 ноември -Ден на християнското семейство. | -Отбелязване на празника съвместно с Пенсионерско дружество 2004  -Беседа от църквата в кв.Галата за запазване на християнските традиции. | Със собствени средства |
| -Коледни и Новогодишни празници | - „Коледна работилница” : изработване на коледна украса, сувенири, коледни картички, сурвачки и базар.  - Коледна трапеза : изложба на коледни погачи и баници с късмети.  - Празничен концерт с участието на всички школи и състави | Със собствени средства |

**2. Библиотека, школи и клубове в читалището.**

|  |  |  |
| --- | --- | --- |
| **Школа,формация,клуб** | **От какво имат нужда** | **Необходима сума** |
| Библиотека | За закупуване на нови книги | 1000 лв. |
| Хорова фолклорна формация “Галатея”  самодейци |  | със средства на читалището |
| Детска фолклорна група „Галенчета“ |  | със средства на читалището |
| Класически балет школа „Грация“ |  | със средства на читалището |
| Модерни танци балет „Белисима” |  | със средства на читалището |
| Спортни танци „Галата“ |  | със средства на читалището |
| Пиано, акордеон, солфеж и подготовка за кандидатстване в музикални и хуманитарни училища |  | със средства на читалището |
| Йога |  | със средства на читалището |
| Гимнастика за здраве |  | със средства на читалището |
| Зумба |  | със средства на читалището |
| Спортен клуб по тенис на маса |  | със средства на читалището |
| Състав за народни танци за деца „Надиграй ме“ | За костюми на децата | 1000 лв. |
| Състав за народни танци за възрастни „Надиграй ме“ |  | със средства на читалището |
| Уроци по английски език |  | със средства на читалището |
| Уроци по немски език |  | със средства на читалището |
| Сугестопедично преподаване на немски език чрез музика, рисуване и танц |  | със средства на читалището |
| Ментална аритметика и меморика |  | със средства на читалището |
| Дамски клуб за ръкоделия и изработване на различни неща |  | със средства на читалището |

**Общо необходима сума за предвидените дейности : 3000 лв.**

1. **Организационна дейност.**
2. Провеждане на годишно отчетно събрание до края на март 2023 г.

2. Провеждане на заседания на читалищното настоятелство.

3. Създаване на нови школи, клубове и курсове според интересите на жителите на квартала.

4. С цел подобряване дейността на читалището и мотивиране жителите на квартала да се разработват и провеждат анкети сред членовете на читалището, участниците в школите и клубовете, в библиотеката и сред жителите от квартала.

1. Привличане на нови членове на читалището и доброволци.
2. Поддържане на контакти с медиите за популяризиране на дейността на читалището.
3. Участие в проекти
4. Поддържане на контакти с Община Варна и местната администрация на Район Аспарухово и с различни организации.

**Списък на членовeте на настоятелството и проверителната комисия на**

**Народно читалище „Васил Левски – Галата 1927”**

**Настоятелство:**

1. Кръстинка Михайлова Кръстева– председател на настоятелство

2. Антон Иванов Дончев - член

3. Стамен Йонков Иванов - член

4. Цветомира Коцева Коцева-Маркова - член

5. Дияна Николаева Великова - член

6. Дияна Стефанова Ганева – член

7. Радослава Стефанова Стойкова – нов член

**Проверителна комисия:**

1. Иванка Минева Стамова – председател на проверителната комисия

2. Марийка Николова Добрева - член

3. Василка Тодорова Жекова - член